De store linjer i den aftale, Folketingets parter med undtagelse af Nye Borgerlige, falder helt i tråd med, hvad direktøren for Fårup Sommerland, Niels Jørgen Jensen, havde forventet. Han glæder sig over, at Rævens Hule som den sidste forlystelse i sommerparken kan genåbne fra fredag 21. maj, men Niels Jørgen Jensen havde dog gerne set kørekortsordningen i forbindelse med coronapas havde fået en mere fremtrædende plads i politikernes prioritering. - Den ordning ville vi gerne have været med i allerede i første omgang, og den måtte gerne have været indført tidligere. Vi havde håbet på starten eller midten af juni, siger han. Ordene "kørekortsordning" eller "kørekortsmodel" dækker over, at visning af coronapas ved indgangen bliver erstattet af en ordning, hvor brugere blot skal kunne fremvise gyldigt coronapas, hvis de bliver bedt om det ved en stikprøvekontrol. På samme måde som ved et kørekort. Vandlandet følger den sædvanlige plan Gæsterne i Fårup Sommerland må vente lidt endnu med at boltre sig i vandlandet, men det er helt efter planen, fortæller direktøren. Badelandet har nemlig først sæsonåbning  5. juni. Det bliver under de samme vilkår som i sidste sæson, hvor der blandt andet var begrænsninger på, hvor mange, der måtte være i omlædningsrummene ad gangen. Niels Jørgen Jensen glæder sig også  over udsigten til, coronapasset vaccinationsmæssigt bliver gyldig allerede 14 dage efter første stik. - Det kan godt få betydning for os. Jeg tror, det vil gøre folk mere modige i forhold til at besøge os, lyder det fra Fårup Sommerlands direktør.

Opsummering:
Fårup Sommerlands direktør Niels Jørgen Jensen ser ingen overraskelser i nattens genåbningsaftale, men han havde håbet på, at kørekortsordningen for coronapas havde fået en mere fremtrædende placering